**დანართი №1**

დამტკიცებულია

სსიპ - შოთა რუსთაველის ეროვნული სამეცნიერო ფონდის

გენერალური დირექტორის

2016 წლის 11 ოქტომბრის № 200 ბრძანებით

**2016 წლის სტრუქტურირებული სადოქტორო საგანმანათლებლო პროგრამების განვითარების**

**საგრანტო კონკურსის პირობები**

**მუხლი 1. ზოგადი დებულებები**

1. სტრუქტურირებული სადოქტორო საგანმანათლებლო პროგრამების განვითარების საგრანტო კონკურსის (შემდგომში - კონკურსი) მიზანია, ხელი შეუწყოს:

ა) საქართველოს უმაღლეს საგანმანათლებლო დაწესებულებებსა და სამეცნიერო-კვლევით დაწესებულებებში არსებულ სამეცნიერო პოტენციალზე დაყრდნობითა და განვითარებით სამეცნიერო კვლევების აკადემიური ხარისხის გაუმჯობესებას და ახალი სამეცნიერო კადრების მომზადების უზრუნველყოფას;

ბ) სადოქტორო საგანმანათლებლო პროგრამების ხარისხის გაუმჯობესებას და საერთაშორისო სტანდარტებთან მიახლოებას უმაღლეს საგანმანათლებლო დაწესებულებებში ახალი სადოქტორო საგანმანათლებლო პროგრამების შემუშავების მეშვეობით;

გ) უმაღლეს საგანმანათლებლო დაწესებულებებში ინტერდისციპლინური მიმართულებით სამეცნიერო თანამშრომლობის გაღრმავებას და ინტერდისციპლინური სადოქტორო საგანმანათლებლო პროგრამების შექმნის ხელშეწყობას;

დ) ინტერ და ინტრაინსტიტუციონალური თანამშრომლობის წახალისებას სადოქტორო სწავლების საფეხურზე;

ე) ახალგაზრდა მეცნიერთა და დოქტორანტების მხარდაჭერას კარიერის საწყის ეტაპზე;

ვ) სადოქტორო სწავლების ინტერნაციონალიზაციის ხელშეწყობას უმაღლესი საგანმანათლებლო დაწესებულებების საერთაშორისო თანამშრომლობის გაძლიერების გზით.

2. დოქტორანტურის სტრუქტურირებული საგანმანათლებლო პროგრამების კონკურსის ფარგლებში წარმოდგენილი განაცხადი (შემდგომში - პროექტი) უნდა ითვალისწინებდეს უმაღლეს საგანმანათლებლო დაწესებულებაში:

ა) არსებული სადოქტორო საგანმანათლებლო პროგრამების განვითარებას, ან

ბ) ახალი სადოქტორო საგანმანათლებლო პროგრამების შემუშავებასა და დანერგვას.

3. პროექტის წარდგენა შესაძლებელია საქართველოს განათლებისა და მეცნიერების მინისტრის 9 ივნისის №58/ნ ბრძანების პირველი მუხლის მე-5 პუნქტში აღნიშნული სამეცნიერო მიმართულებების შესაბამისად. ამ მიმართულებებს კონკურსის სამეცნიერო კლასიფიკატორის (დანართი 11) მიხედვით მიენიჭა შემდეგი კოდები:

1. საბუნებისმეტყველო მეცნიერებები

2. ინჟინერია და ტექნოლოგიები

3. სამედიცინო და ჯანმრთელობის მეცნიერებები

4. აგრარული მეცნიერებები

5. სოციალური მეცნიერებები

6. ჰუმანიტარული მეცნიერებები

7. საქართველოს შემსწავლელი მეცნიერებები

4. სტრუქტურირებული სადოქტორო საგანმანათლებლო პროგრამების განვითარების საგრანტო კონკურსი ფინანსდება საქართველოს სახელმწიფო ბიუჯეტიდან და მის ადმინისტრირებას ახორციელებს საჯარო სამართლის იურიდიული პირი - შოთა რუსთაველის ეროვნული სამეცნიერო ფონდი (შემდგომში – ფონდი) საქართველოს განათლებისა და მეცნიერების მინისტრის 2016 წლის 9 ივნისის №58/ნ ბრძანებით დადგენილი წესით.

**მუხლი 2. კონკურსში მონაწილე სუბიექტები**

1. კონკურსში პროექტის დარეგისტრირება და მონაწილეობა შეუძლია სადოქტორო საგანმანათლებლო პროგრამის ხელმძღვანელს წამყვან ორგანიზაციასთან, თანახელმძღვანელთან (ასეთის არსებობის შემთხვევაში\*[[1]](#footnote-1)) და \*თანამონაწილე ორგანიზაციასთან ერთად.

2. წამყვანი ორგანიზაცია უნდა იყოს უმაღლესი საგანმანათლებლო დაწესებულება, რომელიც ახორციელებს სამივე საფეხურის უმაღლეს საგანმანათლებლო პროგრამებსა და სამეცნიერო კვლევებს. წამყვანი ორგანიზაცია უზრუნველყოფს პროექტის ხელმძღვანელს, ძირითად და დამხმარე პერსონალს პროექტით გათვალისწინებული მატერიალური-ტექნიკური ბაზით, ახორცილებს ანგარიშგებას ფონდის მიერ დამტკიცებული ფორმებისა და წესის შესაბამისად, აწარმოებს გრანტის ბუღალტრულ აღრიცხვას ორგანიზაციის ბუღალტრული აღრიცხვისგან განცალკევებით, ასრულებს საგრანტო ხელშეკრულებით გათვალისწინებულ ვალდებულებებს.

3. სტრუქტურირებული სადოქტორო საგანმანათლებლო პროგრამის ხელმძღვანელი (შემდგომში - პროექტის ხელმძღვანელი) უნდა იყოს დოქტორის ან მასთან გათანაბრებული აკადემიური ხარისხის მქონე საქართველოს მოქალაქე, წამყვანი ორგანიზაციის აკადემიური ან სამეცნიერო პერსონალი, რომელიც კოორდინაციას უწევს პროექტის შედგენასა და პროექტით გათვალისწინებულ კვლევას, პასუხისმგებელია პროექტის სამეცნიერო შედეგებზე და პროექტით გათვალისწინებული საქმიანობის ანგარიშგებაზე.

4. პროექტს შეიძლება ჰყავდეს თანამონაწილე ორგანიზაცია, რომელიც არის საქართველოს კანონმდებლობით შექმნილი საჯარო სამართლის იურიდიული პირი, საქართველოში რეგისტრირებული კერძო სამართლის არასამეწარმეო (არაკომერციული) იურიდიული პირი, რომელთა წესდებით/დებულებით განსაზღვრული მიზანია სამეცნიერო კვლევების განხორციელება, ან უმაღლესი საგანმანათლებლო დაწესებულება, რომელიც ახორციელებს სადოქტორო საგანმანათლებლო პროგრამას ან რომლის წესდებით/დებულებით განსაზღვრული მიზანია სამეცნიერო კვლევების განხორციელება.

5. პროექტს შეიძლება ჰყავდეს თანახელმძღვანელი, დოქტორის ან მასთან გათანაბრებული აკადემიური ხარისხის მქონე საქართველოს მოქალაქე, თანამონაწილე ორგანიზაციის აკადემიური ან სამეცნიერო პერსონალი, რომელიც ეხმარება პროექტის ხელმძღვანელს პროექტის შედგენასა და პროექტით გათვალისწინებულ კვლევას, თანამონაწილე ორგანიზაციის მხრიდან პასუხისმგებელია პროექტის სამეცნიერო შედეგებზე და პროექტით გათვალისწინებული საქმიანობის ანგარიშგებაზე.

6. პროექტში ძირითადი პერსონალის სტატუსით ჩართული უნდა იყოს:

ა) არსებული სადოქტორო საგანმანათლებლო პროგრამის განვითარებისათვის: მინიმუმ 1 (ერთი) ახალგაზრდა მეცნიერი, რომელსაც აქვს დოქტორის ან მასთან გათანაბრებული აკადემიური ხარისხი და მინიჭების დღიდან კონკურსის გამოცხადების დღემდე გასულია არაუმეტეს 7 წლისა და მინიმუმ 3 (სამი) დოქტორანტი (არსებულ სადოქტორო პროგრამაზე ჩარიცხული ან მობილობით გადასული დოქტორანტი); ახალგაზრდა მეცნიერ(ებ)ის ვინაობა, პროექტის წარდგენის მომენტში, წინასწარ უნდა იყოს განსაზღვრული; დოქტორანტის ვინაობა შესაძლებელია განსაზღვრული იყოს კონკურსზე წარმოდგენილ პროექტში ან დოქტორანტი უნდა შეირჩეს და წარედგინოს ფონდს პროექტის დაფინანსების შემდეგ 12 თვის განმავლობაში.

ბ) ახალი სტრუქტურირებული სადოქტორო პროგრამის განვითარებისათვის: მინიმუმ 1 (ერთი) ახალგაზრდა მეცნიერი, რომელსაც აქვს დოქტორის ან მასთან გათანაბრებული აკადემიური ხარისხი და მინიჭების დღიდან კონკურსის გამოცხადების დღემდე გასულია არაუმეტეს 7 წლისა და მინიმუმ 3 (სამი) დოქტორანტი (ახალ სადოქტორო პროგრამაზე ჩარიცხული ან მობილობით გადასული დოქტორანტი); შესაძლებელია, ახალგაზრდა მეცნიერ(ებ)ის პროექტში ჩართვა პროექტის დაწყებისთანავე, ან არაუგვიანეს პროექტის დაფინანსებიდან 12 თვის განმავლობაში; სამი დოქტორანტი უნდა შეირჩეს და წარედგინოს ფონდს სადოქტორო პროგრამის აკრედიტაციის მიღების შემდეგ 6 თვის განმავლობაში.

7. პროექტში შეიძლება ჩართული იყოს დამხმარე პერსონალი - პროექტის ფარგლებში დასაქმებული პირი/პირები, რომელიც ემსახურება პროექტს ტექნიკური საკითხების მოგვარებაში.

8. პროექტს შეიძლება ჰყავდეს კონსულტანტი, უცხო ქვეყნის მოქალაქე, უმაღლესი საგანმანათლებლო დაწესებულების ან სამეცნიერო კვლევითი ცენტრის აკადემიური ან სამეცნიერო პერსონალი, რომელიც კონსულტირებას უწევს პროექტს სადოქტორო საგანმანათლებლო პროგრამის მომზადებასა და პროექტის ადმინისტრირებაში. უცხოეთის მოქალაქე ვერ იქნება გრანტის მიმღები.

9. პროექტის განხორციელებაში შეიძლება ჩართული იყოს უცხოეთში რეგისტრირებული უმაღლესი საგანმანათლებლო, ან სასწავლო-კვლევითი დაწესებულება პარტნიორი ორგანიზაციის სტატუსით, რომელიც ვერ იქნება გრანტის მიმღები.

10. პროექტის განსახორციელებლად შესაძლებელია გამოყენებულ იქნეს სხვა იურიდიული/ფიზიკური პირის მატერიალურ-ტექნიკური ბაზა.

**მუხლი 3. კონკურსის პირობები და ფინანსური მოთხოვნები**

1. ძირითადი მოთხოვნები პროექტებისათვის, რომლებიც ითვალისწინებენ არსებული სადოქტორო საგანმანათლებლო პროგრამის განვითარებას უმაღლეს საგანმანათლებლო დაწესებულებაში, არის შემდეგი:

ა) სადოქტორო პროგრამა უნდა იყოს აკრედიტირებული;

ბ) პროექტის ხანგრძლივობა უნდა იყოს 3 წელი;

გ) პროექტის საგრანტო დაფინანსება არ უნდა აღემატებოდეს 220 000 ლარს, აქედან პირველი წლის ბიუჯეტი არ უნდა აღემატებოდეს 100 000 ლარს, ხოლო მეორე და მესამე წლების ბიუჯეტი თითოეული 60 000 ლარს;

2. ძირითადი მოთხოვნები პროექტებისათვის, რომლებიც ითვალისწინებენ ახალი სტრუქტურირებული სადოქტორო საგანმანათლებლო პროგრამის შემუშავებასა და დანერგვას უმაღლეს საგანმანათლებლო დაწესებულებაში, არის შემდეგი:

ა) სადოქტორო პროგრამა არ არის აკრედიტირებული, ან აქვს პირობითი აკრედიტაცია;

ბ) პროექტის ხანგრძლივობა უნდა იყოს 4 წელი;

გ) პროექტის საგრანტო დაფინანსება არ უნდა აღემატებოდეს 245 000 ლარს, აქედან პირველი წლის ბიუჯეტი არ უნდა აღემატებოდეს 25 000 ლარს, მეორე წლის ბიუჯეტი არ უნდა აღემატებოდეს 100 000 ლარს, ხოლო მესამე და მეოთხე წლების ბიუჯეტი თითოეული 60 000 ლარს;

დ) პროექტის პირველი წელი უნდა ითვალისწინებდეს ახალი სტრუქტურირებული სადოქტორო საგანმანათლებლო პროგრამის მომზადებასა და აკრედიტაციას.

3. ახალი სტრუქტურირებული სადოქტორო პროგრამის აკრედიტაცია უნდა მოხდეს პირველ საანგარიშო პერიოდში, წინააღმდეგ შემთხვევაში, ფონდი მოითხოვს მთლიანი საგრანტო დაფინანსების უკან დაბრუნებას.

4. პროექტის საგრანტო დაფინანსება პროექტის ხანგრძლივობასთან მიმართებაში შეიძლება მოთხოვნილი იყოს შემდეგი სქემით:

|  |  |  |
| --- | --- | --- |
|  | არსებული სადოქტორო საგანმანათლებლო პროგრამების განვითარება | ახალი სტრუქტურირებული სადოქტორო საგანმანათლებლო პროგრამების შემუშავებასა და დანერგვა |
| პროექტის ხანგრძლივობა | 3 წელი | 4 წელი |
| ფონდიდან მოთხოვნილი თანხა  | არაუმეტეს 220 000 ლარი | არაუმეტეს 245 000 ლარი |
| I წლის ბიუჯეტი | არაუმეტეს 100 000 ლარი | არაუმეტეს 25 000 ლარი |
| II წლის ბიუჯეტი | არაუმეტეს 60 000 ლარი | არაუმეტეს 100 000 ლარი |
| III წლის ბიუჯეტი | არაუმეტეს 60 000 ლარი | არაუმეტეს 60 000 ლარი |
| IV წლის ბიუჯეტი | - | არაუმეტეს 60 000 ლარი |

5. პროექტის საერთო ბიუჯეტში ფონდიდან მოთხოვნილი თანხა შესაძლებელია ითვალისწინებდეს შემდეგ ხარჯვით კატეგორიებს/მუხლებს:

ა) არაუმეტეს ერთი ახალგაზრდა მეცნიერის სტიპენდია - არაუმეტეს 1500 ლარი/თვეში (18 000 ლარი/წელიწადში) კვირაში 40-საათიანი სამუშაო განაკვეთით; გამონაკლისის სახით, შესაძლებელია, პროექტში ჩართული იყოს ორი ახალგაზრდა მეცნიერი, რომელთაც უკავიათ აკადემიური ან სამეცნიერო თანამდებობა წამყვან ან თანამონაწილე ორგანიზაციაში. პროექტში ორი ახალგაზრდა მეცნიერის ჩართვის შემთხვევაში, ყოველთვიური სტიპენდია უნდა თანაბრად განაწილდეს მათზე;

ბ) არაუმეტეს სამი დოქტორანტის სტიპენდია - ერთი დოქტორანტისთვის არაუმეტეს 1000 ლარი/თვეში (12 000 ლარი/წელიწადში);

გ) კვლევის ხარჯები, რომელიც შეიძლება მოიცავდეს დამხმარე პერსონალის შრომის ანაზღაურებას, უცხოელი კონსულტანტის ჰონორარს, საქონელი და მომსახურების ხარჯებს და ძირითად აქტივებს (დაუშვებელია, ფონდიდან მოთხოვნილი დაფინანსების ფარგლებში, კვლევის ხარჯების კატეგორიაში მოხდეს პროექტის ხელმძღვანელის და \*თანახელმძღვანელის ანაზღაურების, დოქტორანტის სასწავლო გადასახადის და მივლინების ხარჯების გათვალისწინება);

დ) მივლინების ხარჯები;

ე) ზედნადები ხარჯები - პროექტის ტექნიკური უზრუნველყოფისთვის საჭირო წამყვანი და თანამონაწილე ორგანიზაციის მიერ გასაწევი არაპირდაპირი ხარჯები, რომელიც არ უნდა აღემატებოდეს ფონდიდან მოთხოვნილი დაფინანსების 7%-ს.

ვ) კონსულტანტის საქართველოში ვიზიტის ხარჯები რომელიც მოიცავს ავიაბილეთის და სასტუმროს ხარჯებს;

6. ამ მუხლის მე-5 პუნქტის „გ“, „დ“ და „ე“ ქვეპუნქტების ფარგლებში ხარჯების გაწევისას, გრანტის მიმღებმა უნდა იხელმძღვანელოს მე-12 დანართის - ბიუჯეტის კლასიფიკატორის შესაბამისად.

7. ამ მუხლის მე-5 პუნქტის „დ“ ქვეპუნქტის ფარგლებში სადღეღამისო და სასტუმროს ხარჯების ანაზღაურებისას, გრანტის მიმღებმა უნდა იხელმძღვანელოს საქართველოს ფინანსთა მინისტრის 2005 წლის #220 ბრძანებით დამტკიცებული ნორმების შესაბამისად.

8. პროექტში ჩართული დოქტორანტი და ახალგაზრდა მეცნიერი, განაცხადის კონკურსზე რეგისტრაციის ან პროექტში ჩართვის მომენტში, არ უნდა იყოს ფონდის მიერ ადმინისტრირებული „დოქტორანტურის საგანმანათლებლო პროგრამების საგრანტო კონკურსი“-ს და “ახალგაზრდა მეცნიერთა კვლევების საგრანტო კონკურსის” გრანტის მიმღები.

9. იმ შემთხვევაში, თუ პროექტში ჩართული დოქტორანტი / ახალგაზრდა მეცნიერი, პროექტის მსვლელობისას, მიიღებს „დოქტორანტურის საგანმანათლებლო პროგრამების საგრანტო კონკურსი“-ს / “ახალგაზრდა მეცნიერთა კვლევების საგრანტო კონკურსის” გრანტს, დოქტორანტი / ახალგაზრდა მეცნიერი ვერ მიიღებს კონკურსის ფარგლებში გათვალისწინებულ სტიპენდიას. ასეთ შემთხვევაში, შესაძლებელია, დოქტორანტისათვის / ახალგაზრდა მეცნიერისათვის განსაზღვრული სტიპენდიის გამოყენება კვლევის, მივლინების ან/და კონსულტანტის საქართველოში ვიზიტის ხარჯებზე. აგრეთვე, შესაძლებელია, პროექტში ახალი დოქტორანტის / ახალგაზრდა მეცნიერის ჩართვა.

10. პროექტის განხორცილებისათვის გრანტის სახით მოთხოვნილი თანხები ჩაირიცხება წამყვანი და \*თანამონაწილე ორგანიზაციის ანგარიშზე, ხოლო ახალგაზრდა მეცნიერისა და დოქტორანტის სტიპენდიის თანხის ჩარიცხვა განხორციელდება ფონდის მიერ დოქტორანტისა და ახალგაზრდა მეცნიერის მიერ წარმოდგენილ საბანკო ანგარიშზე;

11. სასურველია, პროექტს ჰქონდეს თანადაფინანსება (დამატებითი ფინანსური წყარო), რომელიც ნაწილობრივ დაფარავს პროექტის საერთო ბიუჯეტით გათვალისწინებული ხარჯების ნაწილს.

12. თანადაფინანსების ფარგლებში, შესაძლოა, კვლევის ხარჯების მუხლში გათვალისწინებული იქნას პროექტის ხელმძღვანელის და \*თანახელმძღვანელის შრომის ანაზღაურება.

13. თანადაფინანსებად არ ჩაითვლება შოთა რუსთაველის ეროვნული სამეცნიერო ფონდის მიერ გაცემული გრანტ(ებ)ი.

**მუხლი 4. კონკურსში მონაწილეობისათვის წარმოსადგენი დოკუმენტები**

1. კონკურსში მონაწილეობისათვის ფონდში წარმოსადგენი დოკუმენტაცია შედგება ორი ნაწილისაგან:

ა) პროექტის შინაარსი, რომელიც შედგება შემდეგი დოკუმენტებისაგან:

1) პროექტის თავფურცელი (**დანართი 2**, PDF ფორმატი);

2) საპროექტო წინადადება (**დანართი 3**, PDF ფორმატი);

3) პროექტისთვის საჭირო რესურსები და პროექტის მენეჯმენტი (**დანართი 4**, PDF ფორმატი);

4) პროექტის ბიუჯეტი და დასაბუთება (**დანართი 5**, Excel ფორმატი);

5) პროექტის განხორციელების გეგმა-გრაფიკი (**დანართი 6**, Excel ფორმატი);

6) პროექტის ხელმძღვანელის, \*თანახელმძღვანელის, ძირითადი პერსონალისა და \*უცხოელი კონსულტანტის CV-ები (**დანართი 7**, PDF ფორმატი) გაერთიანებული სახით;

ბ) პროექტზე თანდართული დოკუმენტები:

1. პროექტის ხელმძღვანელის, თანახელმძღვანელის (ასეთის არსებობის შემთხვევაში) და კონკურსში მონაწილე ძირითადი პერსონალის პირადობის მოწმობის ან პასპორტის ასლები;
2. პროექტის ხელმძღვანელის, \*თანახელმძღვანელის და ძირითადი პერსონალის აკადემიური ხარისხის დამადასტურებელი დოკუმენტის ასლი (თუ აღნიშნული დოკუმენტი უცხოეთშია გაცემული, მას თან უნდა ერთოდეს სსიპ - განათლების ხარისხის განვითარების ეროვნული ცენტრის მიერ გაცემული დოკუმენტი უცხოეთში მიღებული განათლების აღიარების შესახებ);
3. დოქტორანტის ცნობა\*დოქტორანტურის საგანმანათლებლო პროგრამაზე სწავლის შესახებ, დისერტაციის ხელმძღვანელისა (სავალდებულო) და \*თანახელმძღვანელის მითითებით, აგრეთვე, სასწავლო სემესტრისა და დოქტორანტის წინა სასწავლო სემესტრის/სემესტრების აკადემიური მოსწრების მითითებით;
4. \*უცხოელი კონსულტანტის თანხმობის წერილი, სამეცნიერო ხარისხის, თანამდებობის, სამუშაო ადგილის, საკონტაქტო ინფორმაციის, პროფესიული ვებგვერდისა და უნივერსიტეტის/კვლევითი დაწესებულების ოფიციალური ვებგვერდის მისამართით, სადაც დასტურდება მისი მოღვაწეობის შესახებ მოწოდებული ინფორმაცია. დაინტერესების წერილი ნათარგმნი და დამოწმებული უნდა იყოს თარჯიმანთა ბიუროს მიერ (**დანართი 8**, PDF ფორმატი);
5. პროექტში \*თანამონაწილე ორგანიზაცი(ებ)ის სტატუსით მონაწილე კერძო სამართლის არასამეწარმეო (არაკომერციულ) იურიდიულ პირის (ა(ა)იპ) შემთხვევაში, იურიდიული სტატუსის დამადასტურებელი დოკუმენტ(ებ)ი (ამონაწერი საჯარო რეესტრიდან გაცემული 2016 წელს და წესდება);
6. \*უცხოური პარტნიორი ორგანიზაციის თანხმობის წერილი სატიტულო გვერდზე შესაბამისად დამოწმებული ორგანიზაციის ხელმძღვანელის ან სასწავლო/კვლევითი ერთეულის ხელმძღვანელის ხელმოწერით, ნათარგმნი, დამოწმებული თარჯიმანთა ბიუროს მიერ;
7. \*ცნობა თანადაფინანსების შესახებ თანხისა და დაფინანსების პერიოდის მითითებით დონორის/სპონსორის მიერ ხელმოწერილი და \*ბეჭდით დადასტურებული (**დანართი 9**, PDF ფორმატი). უცხოური ორგანიზაციის შემთხვევაში, დოკუმენტი უნდა იყოს ნათარგმნი და დამოწმებული თარჯიმანთა ბიუროს მიერ;
8. \*სხვა იურიდიული/ფიზიკური პირის თანხმობის წერილი, დადასტურებული შესაბამისად ხელმოწერითა და \*ბეჭდით, მისი მატერიალურ-ტექნიკური ბაზის გამოყენებით პროექტის განხორცილების შესახებ;
9. განცხადება კონკურსში მონაწილეობის შესახებ (**დანართი 10**).

2. პროექტის შინაარსობრივი დოკუმენტები (დანართი 2,3,4,5,6,7) წარმოდგენილი უნდა იყოს ინგლისურ ენაზე. პროექტის შინაარსობრივ დოკუმენტებს თან უნდა ერთოდეს ქართულ ენაზე შედგენილი პროექტის მოკლე რეზიუმე და თავფურცელი; საგრანტო კონკურსში გამარჯვების შემთხვევაში, პროექტის ხელძღვანელმა უნდა წარმოადგინოს პროექტის შინაარსობრივი დოკუმენტები ქართულ ენაზე; პროექტის ხელმძღვანელი პასუხისმგებელია პროექტის ქართული და ინგლისური ვერსიების იდენტურობაზე. ფონდი უფლებამოსილია, დამატებით მოითხოვოს იურიდული ფაქტის დამადასტურებელი დოკუმენტაცია.

**მუხლი 5. კონკურსზე რეგისტრაციის წესი**

1. კონკურსში რეგისტრაცია ხორციელდება 2 ეტაპად:

ა) პროექტის ელექტრონული რეგისტრაცია 2016 წლის 26 ოქტომბრიდან 7 ნოემბრის 16:00 სთ.-მდე.

ბ) კონკურსში მონაწილეობის შესახებ განცხადების წარმოდგენა ფონდის კანცელარიაში 2016 წლის 10 ნოემბრის 16:00 სთ.-მდე.

2. ელექტრონული რეგისტრაციის ეტაპზე კონკურსში მონაწილეობისათვის წარმოსადგენი დოკუმენტები უნდა აიტვირთოს ფონდის ელექტრონული რეგისტრაციის ბაზაში ამ ბრძანებით დამტკიცებული ფორმისა და ფორმატის მიხედვით. ელექტრონული რეგისტრაციის გავლის შემდეგ, თითოეულ პროექტს მიენიჭება სარეგისტრაციო შიფრი და გაეგზავნება პროექტის ხელმძღვანელს.

3. განცხადება კონკურსში მონაწილეობის შესახებ (**დანართი 10**) უნდა იყოს სათანადოდ შევსებული, პროექტის სარეგისტრაციო შიფრის მითითებით ან ელექტრონული ბაზის მიერ გენერირებული სახით. ფონდის კანცელარიაში წარმოსადგენი განცხადება დადასტურებული უნდა იყოს შესაბამისი ხელმოწერებითა და \*ბეჭდით.

4. განცხადებაში შესაძლებელია მიეთითოს არაუმეტეს სამი არასასურველი კომისიის წევრი და დამოუკიდებელი ექსპერტი, რომელთაც შესაფასებლად არ გაეგზავნება წარმოდგენილი პროექტი.

5. პროექტის ხელმძღვანელსა და \*თანახელმძღვანელს შეუძლიათ ფონდის კანცელარიაში შემოიტანონ განცხადება კონკურსში მონაწილეობის შესახებ **მხოლოდ ერთი პროექტისათვის**.

**მუხლი 6. კონკურსის ადმინისტრირება**

1. კონკურსის განრიგი და ვადები:

ა) კონკურსის გამოცხადება დადგენილი წესით 2016 წლის 11 ოქტომბერს.

ბ) ჯგუფური კონსულტაციები: 1) 18 ოქტომბერი, 16:00 სთ. 2) 31 ოქტომბერი, 16:00 სთ.

გ) პროექტების ელექტრონული რეგისტრაციის ფანჯარა - 2016 წლის 26 ოქტომბერის 10:00 სთ-დან 7 ნოემბრის 16:00 სთ.-მდე.

დ) კონკურსში მონაწილეობის შესახებ განცხადებების ფონდის კანცელარიაში წარდგენის ბოლო ვადა - 2016 წლის 10 ნოემბრის, 16:00 სთ.

2. დადგენილი ვადებისა და რეგისტრაციის წესების დარღვევით წარმოდგენილი დოკუმენტაცია საკონკურსოდ არ განიხილება;

3. წარმოდგენილი დოკუმენტაციის საკონკურსო პირობებთან შესაბამისობის დადგენის მიზნით ფონდი ჩაატარებს წარმოდგენილი დოკუმენტაციის ტექნიკურ ექსპერტიზას.

4. ტექნიკური ექსპერტიზის ფარგლებში:

ა) კონკურსის პირობების მე-4 მუხლის 1 პუნქტის „ა“ ქვეპუნქტით გათვალისწინებული პროექტზე დასართავი დოკუმენტაციის არასრულად ან დადგენილ მოთხოვნებთან შეუსაბამოდ, ან/და ყალბი ინფორმაციის, წარმოდგენის შემთხვევაში, ფონდი კონკურისდან მოხსნის პროექტს;

ბ) კონკურსის პირობების მე-4 მუხლის 1 პუნქტის „ბ“ ქვეპუნქტით გათვალისწინებული პროექტზე დასართავი დოკუმენტაციის არასრულად ან დადგენილ მოთხოვნებთან (ვადები, წესი, ფორმატი, და ა.შ.) შეუსაბამოდ წარმოდგენის შემთხვევაში, ფონდი დაადგენს ხარვეზს და იმოქმედებს კანონის შესაბამისად.

5. ტექნიკური ექსპერტიზის განხორციელებებისას, დანართი 5-ის ექსპერტიზის დროს, ფონდი განახორციელებს წარმოდგენილი დანართის შესაბამისობის შემოწმებას ამ პირობების მე-3 მუხლის მე-4 პუნქტში და მე-3 მუხლის მე-5 პუნქტის „ა“, „ბ“ და „ე“ ქვეპუნქტებთან. აგრეთვე, მოხდება ბიუჯეტის ფორმაში მოცემული თანადაფინანსების ოდენობის შედარება, წარმოდგენილ თანადაფინანსების ცნობასთან. დასაბუთების ფორმის შემთხვევაში, შემოწმდება გათვალისწინებული ხარჯების დასაბუთების არსებობა (გარდა ზედნადები ხარჯების და სტიპენდიისა).

6. ტექნიკური ექსპერტიზის განხორციელებებისას, დანართი 6-ის ექსპერტიზის დროს, ფონდი განახორციელებს წარმოდგენილი დანართის შესაბამისობის შემოწმებას ამ პირობების მე-11 მუხლის პირველ და მე-2 პუნქტებთან.

7. ფონდი უფლებამოსილია საგრანტო კონკურსის ნებისმიერ ეტაპზე საგრანტო კონკურსიდან მოხსნას

პროექტი:

ა) რომელიც არ აკმაყოფილებს ამ დებულების მოთხოვნებს;

ბ) რომელიც არ შეესაბამება გენერალური დირექტორის ინდივიდუალური ადმინისტრაციულ-

სამართლებრივი აქტით დამტკიცებული პროექტის ფორმას;

გ) რომელსაც არ ერთვის გენერალური დირექტორის ინდივიდუალური ადმინისტრაციულ-სამართლებრივი

აქტით განსაზღვრული პროექტზე დასართავი დოკუმენტაცია და რომელიც არ იქნება ფონდში წარდგენილი

საქართველოს ზოგადი ადმინისტრაციული კოდექსით დადგენილ ვადაში;

დ) რომელიც შეიცავს ყალბ ინფორმაციას.

**მუხლი 7. პროექტების შეფასება**

1. საკონკურსო კომისიას (შემდგომში - კომისია) ქმნის, კომისიის სხდომას იწვევს და კომისიის მუშაობის წესს ადგენს გენერალური დირექტორი ინდივიდუალური ადმინისტრაციულ-სამართლებრივი აქტით.

2. კომისია პროექტების შეფასებისას ხელმძღვანელობს საქართველოს განათლებისა და მეცნიერების მინისტრის 2016 წლის 9 ივნისის №58/ნ ბრძანებით დადგენილი წესითა და შეფასების კრიტერიუმებით.

3. კომისია განიხილავს კონკურსზე წარმოდგენილ პროექტებს, აფასებს, ადგენს რანჟირებულ სიებს, გამოავლენს საუკეთესო პროექტებს და დასამტკიცებლად წარუდგენს ფონდის გენერალური დირექტორს.

4. კომისიის შემადგენლობა და ექსპერტთა ვინაობა კონფიდენციალურია.

5. ფონდი ამტკიცებს კომისიის შეფასების საფუძველზე ამ დებულების პირველი მუხლის მე-2 პუნქტის ა) და ბ) ქვეპუნქტით განსაზღვრული კატეგორიების მიხედვით შემდგარი რანჟირებული სიებიდან გამარჯვებულ პროექტებს.

**მუხლი 8. საგრანტო ხელშეკრულება**

1. კომისიის მიერ დასაფინანსებლად შერჩევისა და ფონდის გენერალური დირექტორის მიერ დამტკიცების შემდეგ, ფონდი უზრუნველყოფს საგრანტო ხელშეკრულების გაფორმებას გამარჯვებული პროექტის ხელმძღვანელთან და წამყვან ორგანიზაციასთან, ასევე, \*თანახელმძღვანელსა, \*თანამონაწილე ორგანიზაციასთან და \*ძირითად პერსონალთან, რომელშიც გაიწერება ურთიერთვალდებულებათა დეტალური პირობები.

2. ამ დანართის მე-2 მუხლის მე-6 პუნქტით ა) და ბ) ქვეპუნქტებში გათვალისწინებულ შემთხვევებში, პროექტის ხელმძღვანელის და წამყვანი ორგანიზაციის მოთხოვნის საფუძველზე, ფონდი განიხილავს საგრანტო ხელშეკრულებაში ცვლილების შეტანის საკითხს.

3. პროექტში ჩართული დოქტორანტის შეცვლის მიზეზი შეიძლება იყოს შემდეგი პუნქტებიდან ერთ-ერთი:

 ა) დოქტორანტისათვის დოქტორის აკადემიური ხარისხის მინიჭება;

ბ) პროექტის ხელმძღვანელის და წამყვანი ორგანიზაციის დასაბუთებული მოთხოვნა დოქტორანტის ჩანაცვლების თაობაზე;

გ) დოქტორანტის წერილობითი უარი პროექტში მონაწილეობაზე.

4. პროექტში ჩართული ახალგაზრდა მეცნიერის შეცვლის მიზეზი შეიძლება იყოს შემდეგი პუნქტებიდან ერთ-ერთი:

ა) პროექტის ხელმძღვანელის და წამყვანი ორგანიზაციის დასაბუთებული მოთხოვნა ახალგაზრდა მეცნიერის ჩანაცვლების თაობაზე;

ბ) ახალგაზრდა მეცნიერის წერილობითი უარი პროექტში მონაწილეობაზე.

5. საგრანტო ხელშეკრულებაში განისაზღვრება გრანტის მიმღები ორგანიზაცი(ებ)ის მიერ პროექტისათვის გახსნილი მიზნობრივი ანგარიშ(ებ)ი რომელზეც არ დაირიცხება სარგებელი და მოხდება გრანტის სახსრების ჩარიცხვა და პროექტში ჩართული პერსონალის პირადი საბანკო ანგარიშები, რომელზეც ჩაირიცხება სტიპენდია.

6. ხელშეკრულების გაფორმების შემდგომ, პირველი საანგარიშო პერიოდის თანადაფინანსების თანხის შესაბამის ანგარიშზე ჩარიცხვიდან (ასეთის არსებობის შემთხვევაში), არაუგვიანეს 15 დღის ვადაში, ფონდის მხრიდან საგრანტო დაფინანსება გადაირიცხება ავანსის სახით, ხელშეკრულებით განსაზღვრულ ანგარიშებზე. ყოველი მომდევნო ტრანში გადაირიცხება ფონდში წარდგენილი ანგარიშებისა და თითოეული საანგარიშო წლისათვის გათვალისწინებული თანადაფინანსების თანხის შესაბამის ანგარიშზე ჩარიცხვის დამადასტურებელი დოკუმენტის განხილვის საფუძველზე.

7. საბოლოო ანგარიშსწორება მოხდება ფინანსური და პროგრამული ანგარიშების წარმოდგენის შემდეგ ფონდის მიერ მომზადებული განხილვის აქტის შესაბამისად.

**მუხლი 9. ანგარიშგება და მონიტორინგი**

1. საგრანტო ხელშეკრულებით გათვალისწინებულ ტრანშებს ფონდი რიცხავს ავანსის სახით და თითოეული საანგარიშო პერიოდის დასრულების შემდგომ ახორციელებს პროექტის განხორციელების ფინანსურ და პროგრამულ მონიტორინგს.

2. გრანტის მიმღები ვალდებულია, ყოველი საანგარიშო პერიოდის დასრულებიდან 20 დღის ვადაში ფონდს წარუდგინოს შესაბამისი ანგარიშები გენერალური დირექტორის მიერ დამტკიცებული ფორმების შესაბამისად. საანგარიშო პერიოდი შეადგენს 12 თვეს.

3. ფინანსური მონიტორინგის დროს ფონდი:

ა) ახორციელებს საგრანტო ხელშეკრულების ფარგლებში გაწეული ხარჯების საგრანტო ხელშეკრულებასთან შესაბამისობის შემოწმებას ანგარიშის ფორმების შესაბამისად წარდგენილი დოკუმენტაციის საფუძველზე;

ბ) ეყრდნობა გრანტის მიმღების მიერ წარდგენილი კვლევითი გრანტის ხარჯვის დამადასტურებელ დოკუმენტაციას, რომელიც წარდგენილი უნდა იქნეს დედნის, ფოტოასლების ან ელექტრონული (დასკანირებული) სახით.

4. ფონდის მიერ ფინანსური მონიტორინგის განხორციელებისას:

ა) მიზნობრივ ხარჯად ჩაითვლება – საგრანტო ხელშეკრულების ბიუჯეტის ძირითადი ხარჯვითი კატეგორიის ფარგლებში განხორციელებული ხარჯი, თუ იგი მიეკუთვნება ამ ხარჯვით კატეგორიას;

ბ) არამიზნობრივ ხარჯად ჩაითვლება – საგრანტო ხელშეკრულების ბიუჯეტით გაუთვალისწინებელი ხარჯი. აღნიშნული ხარჯი ექვემდებარება შესაბამის ანგარიშზე დაბრუნებას;

გ) ნაშთად ჩაითვლება – საანგარიშო პერიოდის ბოლოს არსებული გაუხარჯავი რესურსი, რომელიც შესაძლებელია დაიხარჯოს მომდევნო საანგარიშო პერიოდში;

დ) გადახარჯვად ჩაითვლება საანგარიშო პერიოდში საგრანტო ხელშეკრულების ხარჯთაღრიცხვის კონკრეტული მუხლებით გათვალისწინებული ხარჯების გაწევა სხვა მუხლებში არსებული რესურსით. იმ შემთხვევაში, თუ გადახარჯულ მუხლში მომავალი ტრანშით/ებით ჩასარიცხი თანხა ტოლია ან აღემატება სხვა მუხლიდან გადახარჯული მუხლით გათვალისწინებული ხარჯებისათვის გამოყენებულ რესურსს, გადახარჯვა არ ჩაითვლება ხარვეზად და არ წარმოადგენს პროექტის შეჩერების საფუძველს.

5. პროგრამული მონიტორინგი გულისხმობს გრანტის მიმღების მიერ ვალდებულების შესრულების შემოწმებას საგრანტო ხელშეკრულების გეგმა-გრაფიკის შესაბამისად. ხელძღვანელის, \*თანახელმძღვანელის, ახალგაზრდა მეცნიერის და დოქტორანტის შემთხვევაში, ფონდი ამოწმებს ამოცანების შესრულების შედეგების შესახებ გრანტის მიმღების მიერ წარმოდგენილ დოკუმენტაციას.

6. ფონდი უფლებამოსილია, მიმდინარე და დასრულებული პროექტების სამეცნიერო ღირებულება და ეფექტიანობა შეაფასებინოს შესაბამისი დარგის ექსპერტებს.

7. გრანტის გამცემი არ არის პასუხისმგებელი საგრანტო პროექტის ფარგლებში განხორციელებული კვლევების შედეგზე.

8. ფინანსური მონიტორინგის განხორციელებისას, ფონდი ეყრდნობა გრანტის მიმღების მიერ წარმოდგენილ ინფორმაციას თანადაფინანსების თანხის ხარჯვის შესახებ.

**მუხლი 10. პროექტის შეჩერება, შეწყვეტა და დასრულება**

პროექტის შეჩერება, შეწყვეტა და დასრულება რეგულირდება საქართველოს განათლებისა და მეცნიერების მინისტრის 2016 წლის 9 ივნისის №58/ნ ბრძანების მე-15 მუხლის და საგრანტო ხელშეკრულების შესაბამისად.

**მუხლი 11. დამატებითი მოთხოვნები გამარჯვებული პროექტის მიმართ**

1. პროექტის განხორციელების პერიოდში, სტრუქტურირებული სადოქტორო პროგრამის არანაკლებ სამმა დოქტორანტმა უნდა დაიცვას დისერტაცია და მათ უნდა მიენიჭოთ დოქტორის აკადემიური ხარისხი.

2. გრანტის მიმღები ვალდებულია, პროექტით გათვალისწინებული კვლევის მასალებზე დაყრდნობით და პროექტში ჩართული პროექტის ხელმძღვანელის, \*თანახელმძღვანელის და ახალგაზრდა მეცნიერის ავტორობით არანაკლებ ერთი სამეცნიერო სტატია გამოაქვეყნოს ინგლისურ ენაზე საერთაშორისო რეფერირებად და ციტირებად ჟურნალში ან წარმოადგინოს ცნობა სტატიის გამოსაქვეყნებლად მიღების შესახებ.

3. საგრანტო პროექტის ფარგლებში განხორციელებული კვლევის შედეგების ამსახველ პუბლიკაციებში (სტატია, მონოგრაფია, საკონფერენციო აბსტრაქტი და ა.შ.) სავალდებულოა მითითებული იყოს, რომ კვლევა განხორციელდა „შოთა რუსთაველის ეროვნული სამეცნიერო ფონდის ფინანსური მხარდაჭერით [გრანტის ნომერი ...]“ / „This research was supported by Shota Rustaveli National Science Foundation (SRNSF) [grant number …]“.

4. პროექტის ფარგლებში შესრულებული სადისერტაციო ნაშრომების ელექტრონული ვერსია უნდა იყოს ღიად ხელმისაწვდომი ფონდის ვებ-გვერდზე.

5. გრანტის სახსრებით შექმნილ ვიზუალურ პროდუქციაზე (ნაბეჭდ, ფოტო, აუდიო, ვიდეო, ელექტრონულ პროდუქციაზე და ვებგვერდზე) სავალდებულოა განთავსდეს შოთა რუსთაველის ეროვნული სამეცნიერო ფონდის ლოგო და მითითებული იყოს, რომ საგრანტო პროექტი განხორციელდა “შოთა რუსთაველის ეროვნული სამეცნიერო ფონდის ფინანსური მხარდაჭერით”.

6. გრანტის მიმღები ვალდებულია, პროექტის დასრულებისას მოაწყოს მიღებული შედეგების შემაჯამებელი პრეზენტაცია.

7. ფონდი იტოვებს უფლებას, გრანტის მიმღებთა მიერ წარდგენილი პროგრამული ანგარიშები, ბეჭდვითი ან/და ვიზუალური მასალები და ვებგვერდის მისამართი გამოიყენოს საკუთარი საქმიანობის ანგარიშში, ბეჭდვით და ელექტრონულ გამოცემებში, განათავსოს ფონდის ვებგვერდზე.

8. ფონდი უფლებამოსილია, გრანტის მიმღებთან შეთანხმებით, მოქმედი კანონმდებლობის შესაბამისად, გამარჯვებულ პროექტში შეიტანოს ცვლილება.

1. ვარსკვლავით (\*) მონიშნული მოთხოვნა ძალაშია მხოლოდ ასეთის არსებობის შემთხვევაში [↑](#footnote-ref-1)